钦定古今图书集成/明伦汇编/氏族典/第152卷 > 袁裕
## 钦定古今图书集成/明伦汇编/氏族典/第152卷 > 袁裕

按《元史袁裕传》：“裕字仲宽，洛阳人，从兄避难聊城，因
家焉。中统初，由聊城县丞辟中书右司掾。始建言给
重囚衣粮医药，免籍其孥产，止令出焚瘗钱。后著为
令。至元六年，迁开封府判官。八年，拜监察御史。俄有
旨授西夏中兴等路新民安抚副使，兼本道巡行劝
农副使。时徙鄂民万馀于西夏，有司虽与廪食，而流”
离颠沛犹多。裕请于朝，计丁给地，立三屯，使耕以自
养，官民便之。十三年，进甘州等路宣抚副使。明年，移
镇甘州。十八年，调南阳知府。明年，召拜刑部侍郎，出
为顺德路总管。二十一年，卒于官。裕以其兄有鞠育
之恩，令其子师愈推荫兄子仁。师愈后仕至侍御史。